Цікавую экскурсію па музеі правяла дырэктарка музея Галіна Вашкевіч. Калі ж свята перамясцілася ў залу бібліятэкі, гасцей віталі яе дырэктарка Валянціна Клімовіч, паэты, сябры літклуба “Выток”. І вершы ўпрыгожылі “Вянок сяброўства”. А рэй там вялі супрацоўніца бібліятэкі Наталля Лебядзеўская і Васіль Семянюк — у гожых нацыянальных строях. Віктар Сарачан, вітаючы грамаду, адзначыў: цяпер ідзе пошук імёнаў малдаван, якія загінулі ў Беларусі пад час апошняй вайны. У памяць пра іх у Храме-помніку ў Мінску будзе закладзена сімвалічная капсула з зямлёй — тое ж мяркуецца зрабіць і ў Малдове: у памяць пра беларусаў, што загінулі на малдаўскай зямлі. Намеснік старшыні Дзяржынскага райвыканкама Аляксандр Чаган падкрэсліў, што звіты вянок сяброўства — гэта надзейны фундамент для брацкай супрацы на будучыню.